Morten Østergaard (RV), 2014-05-20:
Det er velkendt, at regeringen, SF, Enhedslisten og Liberal Alliance den 15. november 2011 som led i finansloven for 2012 indgik aftalen om bedre balance i rets- og udlændingepolitikken, som netop indebar, at den tidligere VK-regerings etablering af permanent toldkontrol blev ophævet.
Aftalen om bedre balance i rets- og udlændingepolitikken indebærer, at Danmark i samarbejde med vores nabolande skal udføre en effektiv toldkontrol baseret på en mobil, fleksibel og efterretningsbaseret indsats, og det ser vi i regeringen ingen grund til at ændre på.
Det er regeringens opfattelse, at vi i Danmark har, som forslagsstillerne kalder det, en ordentlig toldkontrol, hvor SKAT tager sig af de opgaver, der ligger inden for deres ressort, og politiet tager sig af deres del.
Begge myndigheders arbejde er netop baseret på en flydende, intelligent og efterretningsbaseret tilgang, der på en gang giver gode resultater, er uforudsigelige for dem, der forsøger at snyde, og – nok så vigtigt – holder sig inden for de fælles spilleregler for EU.
Hovedparten af SKATs indsats over for ulovlige grænseoverskridende aktiviteter sker i forhold til virksomheders regnskaber.
Der er imidlertid også en række opgaver, som kun effektivt kan løses ved at have aktiviteter i grænseområderne, og de opgaver udføres af mobile teams i det grænsenære område på en fleksibel og efterretningsbaseret måde og i tæt samarbejde med politiet og andre myndigheder.
Anvendelsen af mobile teams kan rettes mod køretøjer, personer og varer, uanset hvor disse er på vej ind eller ud af landet, og indsatsen gennemføres på baggrund af fælles risikoanalyser på tværs af de relevante myndigheder.
Risikobilledet ændrer sig hele tiden, og de mobile teams giver SKAT bedre muligheder for at tilpasse indsatsen, i forhold til hvor i grænselandet behovet er størst.
De mobile teams samarbejder med politiet og andre myndigheder i forhold til kontrol med indførelse af narkotika, våben og andre potentielt forbudte varer.
Samtidig kan de mobile teams også anvendes i forhold til kontrol af en række andre forhold; det er f.eks. kontrol med udenlandsk arbejdskraft, likvide midler og udenlandsk indregistrerede biler, miljøfarligt affald og lignende.
Justitsministeren har oplyst mig om, at den politimæssige indsats mod indbrud i privat beboelse, hæleri, hjemmerøverier og udenlandske tilrejsende kriminelle, der begår den slags kriminalitet, er et fokusområde for politiet, og at opgaven omkring det er forankret i de enkelte politikredse.
Rigspolitiet er fortsat af den opfattelse, at en genindførelse af grænsekontrollen hverken er et nødvendigt eller et hensigtsmæssigt redskab til bekæmpelse af den grænseoverskridende kriminalitet.
Baggrunden herfor er, at man ud fra en politifaglig vurdering får et større udbytte af at anvende de betydelige ressourcer, som en effektiv grænsekontrol ville kræve, på den efterretningsbaserede indsats over for den organiserede kriminalitet.
Den grænsenære indsats udført af såvel politiet som SKATs mobile teams kan i kort form sammenfattes som en effektiv helhedsindsats, der kan indsættes dér, hvor behovet opstår, når behovet opstår.
SKAT arbejder på at udbygge det eksisterende samarbejde med relevante ressortministerier og myndigheder, og det omfatter også udenlandske myndigheder.
Det er et arbejde og samarbejde, som jeg finder yderst vigtigt.
Hensigten er selvfølgelig, at folk afholder sig fra at snyde, når det er tydeligt, at der er en væsentlig risiko for at blive taget.
Jeg vil gerne understrege, at regeringen prioriterer bekæmpelse af grænseoverskridende kriminalitet højt, og at vi løbende vurderer, hvordan bekæmpelsen skal finde sted.
Det er regeringens vurdering, at den måde, kontrollen i dag tilrettelægges på i de grænsenære områder, bl.a. ved at anvende fleksible baglandspatruljer, der dukker uventet op overalt i det grænsenære område, så ingen kriminel kan føle sig sikker, er en mere effektiv metode til at bekæmpe disse ulovlige grænseoverskridende aktiviteter.
Regeringen kan således ikke støtte det fremsatte beslutningsforslag.